**บทอธิษฐานวันนอว์รูซ**

**(Naw-Rúz prayer)**

ข้าแต่พระผู้เป็นเจ้าของข้าพเจ้า ขอความสรรเสริญจงมีแด่พระองค์ที่ทรงบัญญัตินอว์รูซให้เป็นเทศกาลสำหรับผู้ที่ถือศีลอดเพื่อความรักที่มีต่อพระองค์ และละเว้นจากทุกสิ่งที่เป็นที่รังเกียจของพระองค์ ข้าแต่พระผู้เป็นนายของข้าพเจ้า ขอทรงให้ไฟแห่งความรักของพระองค์และความร้อนที่เกิดจากการถือศีลอดที่พระองค์บัญชา เร้าใจพวกเขาในศาสนาของพระองค์ และทำให้พวกเขาหมดเวลาไปกับการสรรเสริญและระลึกถึงพระองค์

ข้าแต่พระผู้เป็นนายของข้าพเจ้า เนื่องด้วยพระองค์ประดับพวกเขาด้วยอลงกรณ์แห่งการถือศีลอดที่พระองค์บัญญัติ ขอทรงประดับพวกเขาเช่นกันด้วยอลงกรณ์แห่งการเป็นที่ยอมรับของพระองค์ โดยกรุณาธิคุณและความโปรดปรานที่อารีของพระองค์ เพราะการกระทำของมนุษย์ล้วนขึ้นกับความยินดีของพระองค์และอยู่บนเงื่อนไขของบัญชาของพระองค์ หากพระองค์ถือว่าผู้ที่ไม่ได้ถือศีลอดเป็นผู้ที่ถือศีลอด ผู้นั้นจะถูกนับเป็นพวกที่ถือศีลอดมาแต่นิรันดรกาล และหากพระองค์ประกาศว่าผู้ที่ถือศีลอดไม่ได้ถือศีลอด ผู้นั้นจะถูกนับเป็นพวกที่ทำให้เสื้อคลุมแห่งการเปิดเผยพระธรรมของพระองค์เปื้อนฝุ่น และออกห่างจากธาราใสของน้ำพุที่มีชีวิตนี้

พระองค์คือพระผู้ซึ่งโดยพระองค์ธงเครื่องหมาย “พระองค์น่าสรรเสริญในงานของพระองค์” ถูกชูขึ้น และธง “พระองค์เป็นที่เชื่อฟังในบัญชาของพระองค์” ถูกคลี่ออก ข้าแต่พระผู้เป็นเจ้าของข้าพเจ้า ขอทรงทำให้สถานะนี้ของพระองคเป็นที่ทราบสำหรับคนรับใช้ทั้งหลายของพระองค์ เพื่อว่าพวกเขาจะตระหนักว่า ความเป็นเลิศของทุกสิ่งขึ้นกับบัญชาและวจนะของพระองค์ และคุณความดีของทุกการกระทำอยู่บนเงื่อนไขของการอนุญาตและความยินดีของพระประสงค์ของพระองค์ และจะยอมรับว่าบังเหียนของการกระทำของมนุษย์อยู่ในเงื้อมมือแห่งการยอมรับและบทบัญญัติของพระองค์ ขอทรงทำให้เป็นที่ทราบสำหรับพวกเขาว่า ไม่มีสิ่งใดปิดกั้นพวกเขาจากความงามของพระองค์ในวันเหล่านี้ที่พระคริสต์อุทานว่า : “ข้าแต่พระผู้ให้กำเนิดพระวิญญาณ (พระเยซู) อาณาจักรทั้งหมดเป็นของพระองค์” และพระสหายของพระองค์ (พระโมฮัมหมัด) ร้องว่า : “ข้าแต่พระผู้เป็นที่รักยิ่ง ขอความรุ่งโรจน์จงมีแด่พระองค์ที่ทรงเปิดเผยความงามของพระองค์ และลิขิตสิ่งที่จะดลให้บรรดาผู้ที่พระองค์เลือกสรรมาถึงที่ประทับแห่งการเปิดเผยพระนามอันยิ่งใหญ่ที่สุดของพระองค์ ซึ่งโดยพระนามนี้ชนชาติทั้งหมดเศร้าโศก เว้นแต่พวกที่ปล่อยวางจากทุกสิ่งนอกจากพระองค์ และตั้งมั่นในพระผู้เป็นผู้เปิดเผยพระองค์เอง และเป็นพระผู้สำแดงคุณลักษณะทั้งหลายของพระองค์”

ข้าแต่พระผู้เป็นนายของข้าพเจ้า บรมศาสดาผู้เป็นกิ่งของพระองค์และหมู่คณะทั้งหมดของพระองค์ได้หยุดการถือศีลอดวันนี้ หลังจากที่ถือมาภายในอาณาบริเวณของราชสำนักของพระองค์ ด้วยความกระตือรือร้นที่จะทำให้พระองค์ยินดี ขอพระองค์ทรงลิขิตความดีงามทั้งปวงที่กำหนดไว้ในคัมภีร์ของพระองค์ ให้แก่บรมศาสดาและพวกเขา และทุกคนที่เข้าไปพบพระองค์ในวันเหล่านั้น เช่นนั้นขอทรงประทานสิ่งที่จะเป็นประโยชน์ต่อพวกเขาทั้งในชีวิตนี้และชีวิตหน้า

ความจริงแล้วพระองค์คือพระผู้ทรงรอบรู้ พระผู้ทรงอัจฉริยภาพ

*พระบาฮาอุลลาห์*